pythainlp/thaigov-v2-corpus-22032023 huggingface dataset:
วันจันทร์ที่ 12 กรกฎาคม 2564
Govt aims to acquire 150 million doses of COVID-19 vaccine by mid-2022
Govt aims to acquire 150 million doses of COVID-19 vaccine by mid-2022
Government Spokesperson Anucha Burapachaisri disclosed about the Government’s plan on acquisition of COVID-19 vaccines that the plan remains unchanged, which is to acquire 150 million doses of vaccine by mid-2022.
The cabinet has also made approval to the procurement of alternative vaccines with different technologies to tackle various variants of the COVID-19 virus. Thailand has, so far, negotiated for the acquisition of over 105.5 million doses of primary vaccines (AstraZeneca, Sinovac, Pfizer, and Johnson & Johnson), which is administered by the Government to be given to the public free of charge. The rest will be further acquired to reach the targeted 150 million doses within mid-2022.
Alternative vaccines of approx. 10 million doses (Sinopharm and Moderna) will be procured by the private sector through the arrangement of Government Pharmaceutical Organization (GPO) since vaccine producers have made clear that the vaccines for emergency use must only be sent to a government agency of each country. So far, over 2 million doses of Sinopharm vaccines have been offered by Chulabhorn Royal Academy.
According to the Government Spokesperson, cumulative number of COVID-19 vaccinations from February 28- July 9, 2021 is 12,403,255 doses (first jab: 9,156,006, and second jab: 3,247,248). In Bangkok alone, cumulative number of given vaccines accounts for 4 million doses (first jab: 2,196,456, and second jab: 895,830).
วันพฤหัสบดีที่ 1 กรกฎาคม 2564
บริษัท รถไฟฟ้า ร.ฟ.ท. จำกัด ดำเนินการฝึกซ้อมแผนเผชิญเหตุขัดข้องกรณีต่าง ๆ ในระบบรถไฟฟ้าสายสีแดง
บริษัท รถไฟฟ้า ร.ฟ.ท. จำกัด (รฟฟท.) ดำเนินการฝึกซ้อมแผนเผชิญเหตุขัดข้องกรณีต่าง ๆ ในระบบรถไฟฟ้าสายสีแดง เพื่อเตรียมความพร้อมก่อนเปิดให้ประชาชนทดลองใช้บริการในวันที่ 2 สิงหาคม 2564
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด เปิดเผยว่า เพื่อเป็นการเตรียมความพร้อมก่อนเปิดให้ประชาชนได้ทดลองใช้บริการรถไฟฟ้าสายสีแดง ช่วงบางซื่อ-รังสิต และช่วงบางซื่อ-ตลิ่งชัน ตามกำหนดการในวันที่ 2 สิงหาคม 2564 นั้น บริษัทจึงได้ดำเนินการฝึกซ้อมแผนเผชิญเหตุขัดข้องกรณีต่างๆ และการจัดการเหตุการณ์ที่อาจเกิดขึ้นในระบบรถไฟฟ้าสายสีแดง ได้แก่ กรณีแขนรับไฟ ( Pantograph ) ของขบวนรถไฟฟ้าเสีย กรณีขบวนรถไฟดีเซลรางไทยขอพ่วงหลุด , กรณีระบบห้ามล้อและระบบปรับอากาศของขบวนรถไฟฟ้าเสีย , กรณีขบวนรถไฟฟ้าเกิดเหตุเพลิงไหม้ , กรณีขบวนรถไฟฟ้าไม่ได้รับไฟฟ้าทั้งระบบ , การฝึกซ้อมกรณีขู่วางระเบิด และการตรวจพบวัตถุต้องสงสัย ณ สถานีบางซื่อ ทั้งนี้เชื่อมั่นว่าด้วยการดำเนินการดังกล่าว จะสามารถอำนวยความสะดวก และสร้างความปลอดภัยให้แก่ผู้โดยสารที่มาใช้บริการในช่วงทดลองใช้บริการรถไฟฟ้าสายสีแดง ช่วงบางซื่อ-รังสิต และช่วงบางซื่อ-ตลิ่งชัน ได้อย่างมีประสิทธิภาพ
วันจันทร์ที่ 8 พฤศจิกายน 2564
นายเยฟเกนี โตมีฮิน เอกอัครราชทูตสหพันธรัฐรัสเซียประจำประเทศไทย และคณะ เข้าเยี่ยมคารวะ รมว.วธ.
นายเยฟเกนี โตมีฮิน เอกอัครราชทูตสหพันธรัฐรัสเซียประจำประเทศไทย และคณะ เข้าเยี่ยมคารวะ รมว.วธ.
วันที่ ๘ พฤศจิกายน ๒๕๖๔ เวลา ๑๓.๓๐ น. นายเยฟเกนี โตมีฮิน (H.E. Mr. Evgeny Tomikhin) เอกอัครราชทูตสหพันธรัฐรัสเซียประจำประเทศไทย และคณะ เข้าเยี่ยมคารวะ นายอิทธิพล คุณปลื้ม รัฐมนตรีว่าการกระทรวงวัฒนธรรม เพื่อหารือความร่วมมือด้านวัฒนธรรมระหว่างสหพันธรัฐรัสเซียและราชอาณาจักรไทย โดยมี นางยุถิกา อิศรางกูร ณ อยุธยา รองปลัดกระทรวงวัฒนธรรม และนางสาวอุรุษยา อินทรสุขศรี ผู้อำนวยการกองการต่างประเทศ รวมทั้งเจ้าหน้าที่ที่เกี่ยวข้องเข้าร่วม ณ ห้องรับรอง ชั้น ๗ อาคารวัฒนธรรมวิศิษฏ์ กระทรวงวัฒนธรรม
วันศุกร์ที่ 3 กันยายน 2564
“รัฐมนตรีเกษตรฯ” แจงชัด ประมูลยางโปร่งใส สุจริตไม่ผิดกฎหมาย พร้อมมอบ “รมช.ประภัตร” แจงแนวทางการป้องกันโรคลัมปี สกิน
“รัฐมนตรีเกษตรฯ” แจงชัด ประมูลยางโปร่งใส สุจริตไม่ผิดกฎหมาย พร้อมมอบ “รมช.ประภัตร” แจงแนวทางการป้องกันโรคลัมปี สกิน
เมื่อวันที่ 3 กันยายน 2564 ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ชี้แจงญัตติอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล พร้อมแสดงวิทัศน์ กรณีการระบายยางพารา ณ รัฐสภา ว่า กระทรวงเกษตรและสหกรณ์ โดยการยางแห่งประเทศไทย (กยท.) มีการดำเนินงานที่ถูกต้องตามระเบียบข้อบังคับ ซึ่งกระบวนการทั้งหมด จนไปสู่การประมูลและมีการเซ็นสัญญา จะต้องผ่านคณะกรรมการการยางแห่งประเทศไทย หรือเรียกว่า บอร์ด กยท. อีกทั้งยังมีองค์กรที่เกี่ยวข้อง คือ คณะกรรมการนโยบายยางธรรมชาติ (กนย.) ซึ่งมีนายกรัฐมนตรีเป็นประธาน และมี รมต.กระทรวงเกษตรฯ เป็นรองประธาน โดยในการประชุมทุกครั้งจะต้องมีองค์ประชุมครบถึงจะดำเนินการได้
อย่างไรก็ตาม ได้เน้นย้ำถึงแนวทางการดำเนินการในเรื่องดังกล่าวว่า 1) การยางแห่งประเทศไทยจะต้องดูช่วงเวลาที่เหมาะสมในการระบายยางพารา เพื่อไม่ให้กระทบราคายางในตลาด 2) เกษตรกรต้องได้รับประโยชน์ 3) ต้องรักษาผลประโยชน์ภาครัฐ เพราะเป็นเงินภาษีของพี่น้องประชาชน และ 4) ต้องทำโดยสุจริตโปร่งใสตรวจสอบได้ และถูกต้องตามระเบียบและกฎหมาย ที่เน้นย้ำที่สุดคือห้ามทุจริตคอรัปชั่นโดยเด็ดขาด
นอกจากนี้ รัฐมนตรีว่าการกระทรวงเกษตรและสหกรณ์ ได้มอบหมายนายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เป็นผู้แทนขึ้นชี้แจงประเด็นวัคซีนป้องการโรคลัมปี สกิน ในโค กระบือ รวมถึงแนวทางการป้องกันโรคดังกล่าว ซึ่งกระทรวงเกษตรและสหกรณ์ โดยกรมปศุสัตว์ ได้ดำเนินการมาอย่างต่อเนื่อง และร่วมกับหน่วยงานที่เกี่ยวข้อง ทั้งในส่วนกลางและส่วนภูมิภาค เข้าช่วยเหลือพี่น้องเกษตรอย่างเร่งด่วน นอกจากนี้ ยังมีมาตรการชดเชยให้กับพี่น้องเกษตรกรที่ได้รับผลกระทบ ตามระเบียบของกระทรวงการคลัง
วันพฤหัสบดีที่ 7 เมษายน 2565
โครงการยกระดับเศรษฐกิจฐานรากระดับจังหวัด
วันพฤหัสบดีที่ 7 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลมุ่งมั่นพัฒนาศักยภาพของเกษตรกรและผลผลิตทางการเกษตรโดยอนุมัติโครงการยกระดับเศรษฐกิจฐานรากระดับจังหวัดด้วยวิทยาศาสตร์ เทคโนโลยี และนวัตกรรม ดำเนินการในช่วงเดือน มี.ค.-ธ.ค.2565 กรอบวงเงินกว่า 35 ล้านบาท ประกอบด้วย การปรับปรุงกระบวนการผลิต และการส่งเสริมการจัดทำสารสกัด ด้วยองค์ความรู้ทางวิทยาศาสตร์ เทคโนโลยี และนวัตกรรม เพิ่มมูลค่าวัตถุดิบและเพิ่มประสิทธิภาพการผลิตสินค้าเกษตรปลอดภัยในพื้น 8 จังหวัด ได้แก่ จ.จันทบุรี จ.ชุมพร จ.ปทุมธานี จ.พังงา จ.เพชรบูรณ์ จ.สกลนคร จ.สมุทรสงคราม และจ.อุดรธานี คาดว่าเกษตรกรในพื้นที่ที่ดำเนินโครงการจะมีรายได้ประมาณ 60 ล้านบาทต่อปี และเกิดผลิตภัณฑ์แปรรูปสินค้าเกษตรสร้างมูลค่าเพิ่มขึ้น 40 ล้านบาทต่อปี
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 1 กันยายน 2564
กรมการขนส่งทางบก ผ่อนคลายมาตรการควบคุมให้บริการรถโดยสารสาธารณะสอดคล้องตามประกาศ ศบค. ตั้งแต่วันที่ 1 กันยายน 2564 เป็นต้นไป
วันพฤหัสบดีที่ 23 ธันวาคม 2564
รองปลัดฯ ภานุวัฒน์ เป็นประธานการประชุมคณะกรรมการส่งเสริมและพัฒนาอุตสาหกรรมสีเขียว ครั้งที่ 1/2565
นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานการประชุมคณะกรรมการส่งเสริมและพัฒนาอุตสาหกรรมสีเขียว ครั้งที่ 1/2565
รองปลัดฯ ภานุวัฒน์ เป็นประธานการประชุมคณะกรรมการส่งเสริมและพัฒนาอุตสาหกรรมสีเขียว ครั้งที่ 1/2565
วันนี้ (22 ธันวาคม 2564) นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานการประชุมคณะกรรมการส่งเสริมและพัฒนาอุตสาหกรรมสีเขียว ครั้งที่ 1/2565 ซึ่งที่ประชุมได้มีการพิจารณาร่างแผนการดำเนินงานฯ เพื่อส่งเสริมและยกระดับสถานประกอบการให้เข้าสู่อุตสาหกรรมสีเขียว โดยมี นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม และผู้แทนหน่วยงานที่เกี่ยวข้อง เข้าร่วมการประชุม ผ่านระบบเทคโนโลยีสารสนเทศ Video Conference (Zoom) ณ ห้องประชุม อก 2 ชั้น 3 สำนักงานปลัดกระทรวงอุตสาหกรรม
วันอังคารที่ 15 กุมภาพันธ์ 2565
นายกฯ รณรงค์ "วาเลนไทน์ปลอดภัย" ชวนแสดงความรักแบบ New Normal
.....
พล.อ.ประยุทธ์ จันทร์โอชา นายกรัฐมนตรี และ รมว.กห. รณรงค์วาเลนไทน์ปลอดภัย “รักอย่างไร ไม่ติดโควิด” เนื่องจากวาเลนไทน์ปีนี้ยังอยู่ในช่วงการแพร่ระบาดของโรคโควิด-19 จึงฝากทุกคนปรับพฤติกรรมตามวิถีใหม่แบบ New Normal เช่น ส่งของขวัญและบอกรักผ่านวิดีโอคอล ให้กำลังใจกัน อยู่บ้านหยุดเชื้อเพื่อคนรัก Social Distancing แชร์ข้อมูลที่เป็นประโยชน์แก่คนรัก
.
และหวังให้ทุกคนแสดงความรักที่ยิ่งใหญ่ ด้วยการมีความรับผิดชอบส่วนตัวเพื่อส่วนรวม คือ การแสดงความรัก ความสามัคคี ของคนไทยทั้งประเทศ ห่วงใย ช่วยเหลือกันและกันในช่วงสถานการณ์โควิด-19 เพื่อให้ประเทศไทย และ เราทุกคน ผ่านพ้นวิกฤติโควิด-19 นี้ไปด้วยกัน
.
อ่านเพิ่มเติม >>https://www.thaigov.go.th/news/contents/details/51502
#ไทยคู่ฟ้า#ร่วมต้านโควิด19
-------------------
วันจันทร์ที่ 24 มกราคม 2565
โฆษกรัฐบาลฯ เผย  "นายกฯ "  ห่วงใยกรณีพบผู้ป่วยโควิด-19 ในเด็กเพิ่มขึ้นอย่างต่อเนื่อง  ขอพ่อแม่ ผู้ปกครอง สังเกตอาการ ดูแลใกล้ชิด
โฆษกรัฐบาลฯ เผย  "นายกฯ "  ห่วงใยกรณีพบผู้ป่วยโควิด-19 ในเด็กเพิ่มขึ้นอย่างต่อเนื่อง  ขอพ่อแม่ ผู้ปกครอง สังเกตอาการ ดูแลใกล้ชิด ขณะที่ วัคซีน "ไฟเซอร์" เด็ก จะเริ่มให้บริการฉีดในวันที่ 31 ม.ค.นี้
วันนี้ 24 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยกรณีพบผู้ป่วยโควิด-19 ในเด็กเพิ่มขึ้นอย่างต่อเนื่อง โดยเฉพาะกลุ่มเด็กเล็กที่ได้รับเชื้อโควิด-19 จากคนในครอบครัว วอนผู้ปกครอง พ่อ แม่ หลีกเลี่ยงพาเด็กไปในสถานที่ที่มีคนจำนวนมาก ไม่เพิ่มโอกาสในการรับเชื้อ ขณะเดียวกันแนะนำให้ผู้ปกครองซึ่งต้องอยู่ใกล้ชิดเด็กขอให้เข้ารับวัคซีนให้ครบโดส เพื่อลดโอกาสที่จะนำเชื้อมาสู่เด็กเล็กด้วย
โฆษกประจำสำนักนายกรัฐมนตรี ยังแนะนำว่าการป้องกันการติดเชื้อโควิด-19 ให้กับเด็กนั้นควรทำควบคู่กับการฉีดวัคซีนอย่างทั่วถึง โดยวัคซีนไฟเซอร์สำหรับเด็กอายุ 5-11 ปี ที่จะเข้ามาถึงประเทศไทยวันที่ 26 ม.ค.นี้ จำนวน 3 ล้านโดสจาก 10 ล้านโดส จะเริ่มให้บริการฉีดแห่งแรกที่สถาบันสุขภาพเด็กแห่งชาติมหาราชินี (รพ.เด็ก) ก่อนเป็นแห่งแรก เพื่อเดินหน้าฉีดให้กับเด็กที่มีโรคประจำตัว ซึ่งถือเป็นเด็กกลุ่มเสี่ยง ก่อนจะกระจายไปยังรพ.ต่าง ๆ ซึ่งได้ประสานกระทรวงศึกษาธิการดำเนินการฉีดวัคซีนให้กับเด็กแล้ว โดย สธ. ตั้งเป้าจะเริ่มฉีดวัคซีน "ไฟเซอร์" เด็ก ในวันที่ 31 ม.ค.นี้ทั้งนี้ ขอความร่วมมือผู้ปกครองให้พาบุตรหลานมารับการฉีดวัคซีนด้วยความสมัครใจ เพื่อความปลอดภัยที่สำคัญ คือ วัคซีนใจ ด้วยการอธิบายให้เด็กมีความเข้าใจอาการของโรค การเจ็บป่วยโควิด -19 สามารถรักษาได้ รวมทั้งลดอคติกับผู้ติดเชื้อโควิด-19 หรือหายแล้ว
สำหรับ ตัวเลขผู้ติดเชื้อโควิด-19 รายใหม่ วันนี้ รวม 7,139 ราย จำแนกเป็นผู้ป่วยจากในประเทศ 6,944 ราย ผู้ป่วยมาจากต่างประเทศ 195 ราย ผู้ป่วยสะสม 161,204 ราย (ตั้งแต่ 1 มกราคม 2565) หายป่วยกลับบ้าน 8,100 ราย หายป่วยสะสม 1 1 1,6 15 ราย (ตั้งแต่ 1 มกราคม 2565) ผู้ป่วยกำลังรักษา 82,485 ราย เสียชีวิต 13 ราย โดยล่าสุดการให้บริการวัคซีน โควิด -19 สะสมอยู่ที่113,314,889 โดส เข็มที่ 1 ฉีดสะสม 52,045,365 โดส เข็มที่ 2 ฉีดสะสม 48,156,910 โดส เข็มที่ 3 ฉีดสะสม 12,303,726 โดส เข็มที่ 4 ฉีดสะสม 808,888 โดส นอกจากนี้ สถิติการฉีดวัคซีนโควิด-19 ทั่วโลกแล้ว 9,902 ล้านโดส ใน 205 ประเทศ/เขตปกครอง โดยขณะนี้อัตราการฉีดล่าสุดรวมกันทั่วโลกที่ 36.5 ล้านโดสต่อวัน และมีแนวโน้มที่เพิ่มขึ้นอย่างต่อเนื่อง
..................................
วันศุกร์ที่ 13 พฤษภาคม 2565
คำกล่าวนายกรัฐมนตรี สำหรับงานเลี้ยงอาหารกลางวัน (working lunch) แก่ผู้นำอาเซียน โดยประธานสภาผู้แทนราษฎรสหรัฐฯ
วันพฤหัสบดีที่ 12 พฤษภาคม 2565 เวลา 12.00-13.00 น.
ณ ห้อง Rayburn รัฐสภาสหรัฐฯ
ท่านประธานสภาผู้แทนราษฎรสหรัฐฯ
ใต้ฝ่าละอองธุลีพระบาท
ฯพณฯ ทั้งหลาย
และท่านสมาชิกรัฐสภาสหรัฐฯ ทุกท่าน
ผมขอขอบคุณสำหรับงานเลี้ยงอาหารกลางวันในวันนี้ และยินดีที่ได้พบกับสมาชิกผู้ทรงเกียรติของรัฐสภาสหรัฐฯ ทุกท่าน ซึ่งเป็นผู้แทนของชาวอเมริกัน และเป็นผู้ที่มีส่วนสำคัญในการขับเคลื่อนประเทศและอนาคตความสัมพันธ์อาเซียน-สหรัฐฯ ซึ่งจะมีอายุครบ 45 ปี ในปีนี้
ท่ามกลางสถานการณ์ที่มีความท้าทายหลากหลายมิติในปัจจุบัน ผมเชื่อและขอย้ำถึงความสำคัญของความร่วมมือระหว่างกันในทุกด้าน ซึ่งจะเป็นพลังสำคัญในการพลิกฟื้นให้โลกของเรากลับมาเข้มแข็ง มีสันติสุข และประชาชนมีความมั่นคงในการดำรงชีวิตในยุค Next Normal
จุดแข็งหลักของเรา คือ การเติบโตทางเศรษฐกิจที่เชื่อมโยงกัน ซึ่งมีส่วนสำคัญต่อการพัฒนาประเทศ ตลอดจนความเป็นอยู่ที่ดีของประชาชนกว่าหนึ่งพันล้านคนของเรา สหรัฐฯ เป็นหุ้นส่วนทางเศรษฐกิจที่สำคัญของอาเซียน โดยเป็นคู่ค้าอันดับ 2 และนักลงทุนอันดับ 1 ของภูมิภาค ความสะดวกด้านการค้าและการลงทุน รวมถึงการผลักดันการค้าเสรี และการเสริมสร้างความเข้มแข็ง ของห่วงโซ่อุปทาน เป็นวาระสำคัญที่ทุกประเทศต้องดำเนินการอย่างจริงจังมากขึ้นในช่วงที่เศรษฐกิจของโลกกำลังอยู่ในช่วงรอยต่อของการเปลี่ยนผ่าน อันเนื่องมาจากหลายสาเหตุด้วยกัน โดยเฉพาะการปฏิวัติอุตสาหกรรมของโลกครั้งที่ 4 ดังนั้น ประเทศไทยในฐานะเจ้าภาพการประชุมเอเปคในปีนี้ จึงให้ความสำคัญในเรื่องเหล่านี้ เป็นลำดับต้น
ปัจจุบัน อาเซียนมีขนาดเศรษฐกิจเป็นอันดับ 5 ของโลก และคาดว่า จะเติบโตเป็นอันดับ 4 ภายในปี ค.ศ. 2030 โดยเป็นตลาดที่มีศักยภาพในการสร้างโอกาสทางเศรษฐกิจให้กับภาคธุรกิจ ตลอดจนสามารถสร้างงานให้กับชาวอเมริกันได้อีกมาก โดยเฉพาะในอุตสาหกรรมสาขาใหม่ ๆ อาทิ พลังงานสะอาด อิเล็กทรอนิกส์อัจฉริยะ อุตสาหกรรมดิจิทัล และนวัตกรรมการแพทย์ เป็นต้น
ในส่วนของประเทศไทย ความสัมพันธ์ทวิภาคีกับสหรัฐฯ เป็นความสัมพันธ์ทางการทูตซึ่งดำรงมาตั้งแต่ปี ค.ศ. 1833 โดยเริ่มจากความตกลงด้านมิตรภาพและพาณิชย์ ตั้งอยู่บนพื้นฐานของความเป็นหุ้นส่วนพันธมิตรและการมีผลประโยชน์ร่วมกันในทุกด้าน ปัจจุบัน สหรัฐฯ มีการลงทุนในประเทศไทย 17 พันล้านเหรียญสหรัฐฯ ขณะที่ภาคเอกชนไทยมาลงทุนใน 26 รัฐของสหรัฐฯ คิดเป็นจำนวนกว่า 1 พันล้านเหรียญสหรัฐฯ
ผมเชื่อว่า การมีอนาคตที่มั่นคงของเรา ขึ้นอยู่กับการมีบรรยากาศแห่งความสงบ สันติสุข ซึ่งจะเป็นปัจจัยที่เอื้อต่อการฟื้นฟูและพัฒนา ดังนั้น ผมหวังที่จะเห็นบทบาทที่สร้างสรรค์ของสหรัฐฯ ผ่านความร่วมมือที่เป็นรูปธรรมและเอื้อประโยชน์ต่อทุกฝ่ายใน 4 สาขาภายใต้กรอบความร่วมมือด้านเศรษฐกิจของ สหรัฐฯ ในภูมิภาคอินโด-แปซิฟิก บนพื้นฐานของหลักความไว้วางใจซึ่งกันและกัน การเคารพซึ่งกันและกัน และการมีผลประโยชน์ร่วมกัน ซึ่งเรื่องนี้จะเกิดขึ้นได้ก็ด้วยการสนับสนุนจากรัฐสภาสหรัฐฯ ด้วย
สุดท้ายนี้ ผมใคร่ย้ำว่าความสัมพันธ์ที่เข้มแข็งระหว่างอาเซียนกับสหรัฐฯ มีความสำคัญต่อสันติภาพ เสถียรภาพ และความเจริญรุ่งเรืองของสองฝ่าย และของภูมิภาค และ ผมหวังว่า รัฐสภาสหรัฐฯ จะให้การสนับสนุน และผลักดันความร่วมมือต่าง ๆ ในทางบวกให้ก้าวหน้าต่อไป เพื่อประโยชน์อันยั่งยืนและสมดุลของประชาชนของเรา
ขอบคุณครับ
วันจันทร์ที่ 15 พฤศจิกายน 2564
รัฐมนตรีเกษตรฯ ติดตามสถานการณ์และสภาพปัญหายางพาราในพื้นที่จังหวัดพังงา
รัฐมนตรีเกษตรฯ ติดตามสถานการณ์และสภาพปัญหายางพาราในพื้นที่จังหวัดพังงา เตรียมเดินหน้าเสนอโครงการประกันรายได้ ระยะที่ 3 เข้า ครม. เพื่อเป็นหลักประกันให้กับพี่น้องผู้ปลูกยางพารา
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ติดตามสถานการณ์และสภาพปัญหายางพาราในพื้นที่จังหวัดพังงา ณ ที่ทำการกลุ่มเกษตรกรทำสวนโคกกลอย ต.โคกกลอย อ.ตะกั่วทุ่ง จ.พังงา ซึ่งกลุ่มเกษตรกรทำสวนโคกกลอย ได้จดทะเบียนตาม พรบ. สหกรณ์ พ.ศ. 2517 และได้ขึ้นทะเบียนสถาบันเกษตรกรชาวสวนยาง กับการยางแห่งประเทศไทย ตามพะราชบัญญัติการยางแห่งประเทศไทย พ.ศ.2558 ปัจจุบันมีสมาชิกสถาบันฯ จำนวน 289 คน ดำเนินธุรกิจหลักด้านการรวบรวมผลผลิตยางแผ่นดิบจากสมาชิกกลุ่มฯ และเกษตรกรชาวสวนยางในพื้นที่ข้างเคียง แล้วเปิดให้พ่อค้ายื่นประมูลราคาเพื่อลดการกดราคาจากพ่อค้าคนกลาง เป็นจุดผสมปุ๋ยและจำายปุ๋ย ของ กยท.สาขาเมืองพังงา และเป็นศูนย์กลางการประสานงานหน่วยงานราชการและเอกชนในพื้นที่
นอกจากนี้ ทางกลุ่มฯ ยังได้เป็นสมาชิกตลาดเครือข่ายของตลาดกลางยางพารานครศรีธรรมราช ซึ่งกระทรวงเกษตรและสหกรณ์ โดยการยางแห่งประเทศไทย สาขาเมืองพังงา ได้ให้ความช่วยเหลือในการเป็นตลาดเครือข่ายยางพาราของตลาดกลางยางพารานครศรีธรรมราช เป็นสถานที่รวบรวมยางแผ่นดิบจากสมาชิกฯ และจังหวัดใกล้เคียง เป็นศูนย์กลางในการรวบรวมและคัดคุณยางแผ่นดิบคุณภาพเพื่อเข้าประมูลในตลาดกลางยางพารานครศรีธรรมราช เป็นสถานที่ถ่ายทอดความรู้ด้านการปรับปรุงการทำยางแผ่นดิบคุณภาพ สมาชิกสามารถจำหน่ายยางแผ่นดิบในราคาสูงกว่าท้องตลาด อีกทั้งตลาดกลางยางพารานครศรีธรรมราชได้เข้ามาช่วยเหลือด้านการบริการ การให้ความรู้กับชาวสวนยางให้ปรับปรุงการทำยางแผ่นดิบสั่งตัด ทำให้ผลผลิตที่ได้มีคุณภาพ ตรงกับความต้องการของตลาด และขณะนี้ทางสมาชิกกลุ่มฯ ให้ความเชื่อมั่นในการดำเนินกิจกรรมรวบรวมยางดิบคุณภาพเพื่อส่งเข้าประมูลในขายตลาดกลาง
ทั้งนี้ จังหวัดพังงาปลูกยางพาราเป็นพืชเศรษฐกิจอันดับหนึ่งของจังหวัด มีเกษตรกรชาวสวนยางจำนวน 35,056 ราย พื้นที่สวนยางทั้งหมด 678,564 ไร่ ผลผลิต 138,073 ตัน/ปี มีสถาบันเกษตรกรที่ขึ้นทะเบียนกับการยางแห่งประเทศไทย จำนวน 14 สถาบัน ปัจจุบันการยางแห่งประเทศไทยสาขาพังงา ได้ดำเนินการางเสริมและสนับสนุนให้มีการปลูกแทน ด้วยยางพันธุ์ ไม้ยืนต้นที่มีความสำคัญทางเศรษฐกิจ และส่งเสริมการปลูกสร้างสวนยางอย่างยั่งยืน เน้นการปลูกสร้างสวนยางแบบผสมผสาน เพื่อเพิ่มรายได้จากผลผลิตนอกเหนือจากยางพารา ซึ่งมาตรการในการดูแลเกษตรกรชาวสวนยาง ได้แก่ 1) การช่วยเหลือเงินอุดหนุนแก่สถาบันเกษตรกร 2) การส่งเสริมการรวมกลุ่มเกษตรกรเป็นแปลงใหญ่ยางพารา 3) การสร้างเกษตรกรต้นแบบ หรือ Smartfarmer 4) การจัดฝึกอบรมหลักสูตรต่าง ๆ และ 5) การจัดสวัสดิการเงินช่วยเหลือให้แก่สมาชิก
"ภารกิจสำคัญที่สุดคือการแก้ไขปัญหายางพาราเพื่อช่วยเหลือพี่น้องเกษตรกรผู้ปลูกสวนยาง จึงได้มอบหมายการยางแห่งประเทศ (กยท.) ให้ดูแลเกษตรกรชาวสวนอย่างให้ดีที่สุด อะไรที่สามารถดำเนินการได้ให้ทำทันที สำหรับในพื้นที่จังหงัดพังงา กระทรวงเกษตรฯ โดย กยท. พร้อมจะเข้ามาดูแลทั้งในเรื่องราคายาง จะทำให้ได้มากกว่าราคาประกันรายได้ โดยการประกันรายได้ ระยะที่ 3 กระทรวงเกษตรฯ กำลังเตรียมเสนอเข้า ครม. พร้อมเดินหน้าต่อเพื่อเป็นหลักประกันให้กับพี่น้องผู้ปลูกยางพารา และขอให้ความมั่นใจว่าในยุคที่ผมบริหารจะไม่ทำให้ราคายางตกต่ำอย่างแน่นอน" ดร.เฉลิมชัย กล่าว
วันพฤหัสบดีที่ 27 มกราคม 2565
นายกฯ เร่งผลักดันความร่วมมือด้านแรงงานไทย-ซาอุดีอาระเบีย สั่งการหน่วยงานที่เกี่ยวข้องดำเนินการทันที ย้ำต้องเห็นผลเป็นรูปธรรมภายใน 2 เดือน
โฆษกรัฐบาลเผย นายกฯ เร่งผลักดันความร่วมมือด้านแรงงานไทย-ซาอุดีอาระเบีย สั่งการหน่วยงานที่เกี่ยวข้องดำเนินการทันที ย้ำต้องเห็นผลเป็นรูปธรรมภายใน 2 เดือน
วันนี้ (27 มกราคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการให้กระทรวงแรงงานเร่งดำเนินการจัดหาแรงงานไทยที่มีศักยภาพเข้าร่วมทำงานในซาอุดีอาระเบีย ภายหลังการเดินทางเยือนซาอุดีอาระเบียอย่างเป็นทางการ ระหว่างวันที่ 25 – 26 มกราคม 2565 ซึ่งนอกจากนายกรัฐมนตรีได้เข้าเฝ้าฯ เจ้าชายมุฮัมมัด บิน ซัลมาน บิน อับดุลอะซีซ อัลซะอูด มกุฎราชกุมาร รองนายกรัฐมนตรี และรัฐมนตรีว่าการกระทรวงกลาโหมแห่งซาอุดีอาระเบีย ซึ่งทั้งสองฝ่ายได้เห็นพ้องกับขั้นตอนดำเนินการเพื่อฟื้นฟูความสัมพันธ์ทวิภาคี และการจัดตั้งกลไกการปรึกษาหารือเพื่อส่งเสริมความร่วมมือทวิภาคี เพื่อหารือความร่วมมือทวิภาคีในสาขายุทธศาสตร์ที่สำคัญ นั้น
ในการเดินทางครั้งนี้ นายสุชาติ ชมกลิ่น รัฐมนตรีว่าการกระทรวงแรงงานของไทย ได้หารือทวิภาคีร่วมกับ นายอะห์หมัด บิน สุไลมาน อัลรอยิฮี (Ahmad Sulaiman ALRajhi) รัฐมนตรีว่าการกระทรวงทรัพยากรมนุษย์และการพัฒนาทางสังคม ซาอุดีอาระเบีย โดยทั้งสองฝ่ายยินดีที่จะผลักดันความร่วมมือด้านแรงงาน โดยเฉพาะในภาคบริการต่าง ๆ ทั้งธุรกิจโรงแรม สุขภาพ ตลอดจนอุตสาหกรรมก่อสร้างในโครงการขนาดใหญ่
ซึ่งผลจากการหารือทวิภาคีดังกล่าว ทางกรมพัฒนาฝีมือแรงงาน กระทรวงแรงงาน และสำนักงานแรงงานในกรุงริยาด ซาอุดีอาระเบีย จะเป็นผู้ประสานงานหลักร่วมกับฝ่ายซาอุดีอาระเบีย โดยจะดำเนินการตามข้อหารือต่อไปเพื่อพิจารณาแรงงานไทยเข้าทำงานตามความประสงค์ของซาอุดีอาระเบีย ทั้งนี้ ในปัจจุบันมีแรงงานไทยเข้าทำงานอยู่ในซาอุดีอาระเบีย จำนวน 1,345 คน ซึ่งส่วนใหญ่เป็นการแจ้งการเดินทางด้วยตนเอง นายจ้างพาไปทำงาน และระบบ Re-entry โดยมีตำแหน่งที่เข้าทำงานในหลายประเภท เช่น ช่างเชื่อม ช่างเทคนิค ช่างเครื่องยนต์ ผู้ปฏิบัติงานในโรงงาน ผู้ควบคุมเครื่องจักร คนงานผลิตผลิตภัณฑ์ทั่วไป คนงานควบคุมเครื่องจักร ผู้ช่วยกุ๊ก แม่บ้าน เป็นต้น
นายธนกรฯ กล่าวว่า ในเรื่องความร่วมมือด้านแรงงานกับซาอุดีอาระเบียเป็นความท้าทายที่สำเร็จจากความพยายามของรัฐบาลในการปรับความสัมพันธ์ทวิภาคีไทย-ซาอุดีอาระเบีย เชื่อมั่นว่าจะก่อให้เกิดผลประโยชน์ในด้านการยกระดับการพัฒนาฝีมือแรงงานไทย กระตุ้นให้บริษัทจัดหาแรงงานที่อยู่ภายใต้กระทรวงแรงงานปรับปรุงการจัดหาแรงงานที่เป็นธรรม ไม่โก่งราคา คุ้มครองสิทธิแรงงาน และสวัสดิการให้สอดคล้องกับที่ฝ่ายซาอุดีอาระเบียต้องการ ซึ่งในอนาคตคาดว่าจะมีการเดินทางแลกเปลี่ยนการเยือนระดับรัฐมนตรี บริษัทจัดหาแรงงาน และหน่วยงานที่เกี่ยวข้องทางด้านแรงงานระหว่างไทยและซาอุดีอาระเบียมากขึ้น เพื่อเร่งรัดการดำเนินการจนเกิดผลลัพธ์ที่เป็นรูปธรรมโดยเร็ว
“นายกรัฐมนตรีเน้นย้ำว่า การจัดหาแรงงานไทยนั้นต้องทำทันที และต้องเห็นผลเป็นรูปธรรมอย่างชัดเจนภายใน 2 เดือน เพื่อเปิดโอกาสให้ประชาชนที่เป็นแรงงานที่มีศักยภาพ มีความพร้อมของไทย ซึ่งความสำเร็จจากการหารือร่วมกับซาอุดีอาระเบียในครั้งนี้ ถือเป็นครั้งประวัติศาสตร์ที่ไม่ได้มาเพราะโชคช่วย แต่เป็นผลจากความตั้งใจและความพยายามในการดำเนินการของรัฐบาลไทยตลอดระยะเวลา 6 ปีที่ผ่านมา รวมทั้งเชื่อมั่นว่า หลังจากนี้ไปจะเกิดความร่วมมือในมิติอื่น ๆ อย่างต่อเนื่อง เป็นผลประโยชน์ร่วมกันเพื่อประเทศและประชาชน” นายธนกรฯ กล่าวเสริม
วันพุธที่ 22 กันยายน 2564
ปลัดกอบชัยฯ ให้การต้อนรับ อัครราชทูตที่ปรึกษา(ฝ่ายเศรษฐกิจ) ประจำสถานเอกอัครราชทูตญี่ปุ่นประจำประเทศไทย
ในโอกาสเข้ารับตำแหน่งใหม่และร่วมหารือเกี่ยวกับความร่วมมือในอนาคตระหว่างกระทรวงอุตสาหกรรมและประเทศญี่ปุ่นในเรื่องโมเดลเศรษฐกิจ BCG
ปลัดกอบชัยฯ ให้การต้อนรับ อัครราชทูตที่ปรึกษา(ฝ่ายเศรษฐกิจ) ประจำสถานเอกอัครราชทูตญี่ปุ่นประจำประเทศไทย
วันนี้ (22 กันยายน 2564) นายกอบชัย สังสิทธิสวัสดิ์ ปลัดกระทรวงอุตสาหกรรม ให้การต้อนรับ นายทาซากะ ทาคุโระ อัครราชทูตที่ปรึกษา(ฝ่ายเศรษฐกิจ) ประจำสถานเอกอัครราชทูตญี่ปุ่นประจำประเทศไทย พร้อมนายซาโนะ โชทาโร ผู้ช่วยทูตพาณิชย์ประจำสถานเอกอัครราชทูตญี่ปุ่นประจำประเทศไทย และคณะ เข้าพบในโอกาสเข้ารับตำแหน่งใหม่และร่วมหารือเกี่ยวกับความร่วมมือในอนาคตระหว่างกระทรวงอุตสาหกรรมและประเทศญี่ปุ่นในเรื่องโมเดลเศรษฐกิจ BCG และการเชิญชวนนักลงทุนญี่ปุ่นมาลงทุนในไทย รวมถึงแนวทางการส่งเสริมยานยนต์ไฟฟ้า ซึ่งจะมีการหารือแนวทางร่วมกันในอนาคต โดยมี นายภานุวัฒน์ ตริยางกูรศรี รองปลัดกระทรวงอุตสาหกรรม ร่วมให้การต้อนรับ ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันศุกร์ที่ 27 สิงหาคม 2564
กรมทางหลวงชนบท แจ้งปิดการจราจรบนสะพานกรุงธน (บางช่องทาง) คืนวันที่ 29 ส.ค. ถึง 7 ก.ย.64 เวลา 4 ทุ่ม ถึง ตี 4 เพื่อเสริมผิวลาดยาง
กรมทางหลวงชนบท (ทช.) โดยสำนักบำรุงทาง จะดำเนินโครงการเสริมผิวลาดยางโพลีเมอร์โมดิฟายด์แอสฟัลต์คอนกรีต (PMA) บนสะพานกรุงธน (สะพานซังฮี้) ซึ่งจะมีเครื่องจักรกลหนักที่ต้องใช้ในการดำเนินงานดังกล่าว ทช.จึงมีความจำเป็นต้องปิดการจราจร (บางช่องทาง)
กรมทางหลวงชนบท (ทช.) โดยสำนักบำรุงทาง จะดำเนินโครงการเสริมผิวลาดยางโพลีเมอร์โมดิฟายด์แอสฟัลต์คอนกรีต (PMA) บนสะพานกรุงธน (สะพานซังฮี้) ซึ่งจะมีเครื่องจักรกลหนักที่ต้องใช้ในการดำเนินงานดังกล่าว ทช.จึงมีความจำเป็นต้องปิดการจราจร (บางช่องทาง) บนสะพานกรุงธน เพื่อความปลอดภัยของผู้ใช้เส้นทางระหว่างดำเนินงานก่อสร้าง โดยแบ่งการดำเนินงานออกเป็น 2 ช่วง ดังนี้
- ระหว่างวันที่ 29 สิงหาคม 2564 ถึง วันที่ 2 กันยายน 2564 ปิดเบี่ยงการจราจรเหลือ 1 ช่องจราจรบนสะพานกรุงธนฝั่งขาเข้า (รถที่มาจากฝั่งธนบุรี มุ่งหน้าเข้าฝั่งพระนคร) ตั้งแต่เวลา 22.00 ถึง 04.00 น. ของวันรุ่งขึ้น
- ระหว่างวันที่ 3 ถึง วันที่ 7 กันยายน 2564 ปิดเบี่ยงการจราจรเหลือ 1 ช่องจราจร บนสะพานกรุงธนฝั่งขาออก (รถที่มาจากฝั่งพระนคร มุ่งหน้าเข้าฝั่งธนบุรี) ตั้งแต่เวลา 22.00 ถึง 04.00 น. ของวันรุ่งขึ้น
ทช. จึงขอประชาสัมพันธ์ให้ผู้สัญจรผ่านสะพานฯ หลีกเลี่ยงเส้นทางในวันและเวลาดังกล่าว หากประชาชนจำเป็นต้องใช้เส้นทางดังกล่าว สามารถใช้สะพานพระราม 8 หรือ สะพานสมเด็จพระปิ่นเกล้า เป็นเส้นทางเลี่ยง ทั้งนี้ ประชาชนสามารถสอบถามรายละเอียดเพิ่มเติมได้ที่ ว่าที่ ร.ต.ถิรวัจน์ ผกผ่า วิศวกรโยธาชำนาญการ สำนักบำรุงทาง กรมทางหลวงชนบท หมายเลขโทรศัพท์ 0 2551 5218 ในวันและเวลาราชการ
วันพฤหัสบดีที่ 9 กันยายน 2564
รัฐมนตรีว่าการกระทรวงยุติธรรม แจงสังคมหวั่นเข้าใจผิด เจ้าหน้าที่ราชทัณฑ์ยิงญาติเสียชีวิตเพราะสาเหตุในครอบครัว สั่งเอาผิดวินัยร้ายแรงพร้อมให้ออกจากราชการแล้ว
รัฐมนตรีว่าการกระทรวงยุติธรรม แจงสังคมหวั่นเข้าใจผิด เจ้าหน้าที่ราชทัณฑ์ยิงญาติเสียชีวิต เพราะสาเหตุในครอบครัว ยันไม่ได้เครียดเรื่องเข้าเวรดึก สั่งเอาผิดวินัยร้ายแรงพร้อมให้ออกจากราชการแล้ว ให้เจ้าหน้าที่ลงพื้นที่เยียวยาผู้เสียหายเร่งด่วน
จากกรณี นายพุทธวรรณ มั่นปาน อายุ 51 ปี เจ้าพนักงานราชทัณฑ์ชำนาญงาน เรือนจำจังหวัดพิจิตร ใช้อาวุธปืนพกยิงญาติภายในบ้านพักของตัวเอง เบื้องต้น มีผู้เสียชีวิต 4 ราย คือ พ่อ-แม่ภรรยา ลูกติดภรรยา และน้องชายภรรยา ส่วนผู้ได้รับบาดเจ็บมี 3 ราย เป็นญาติของภรรยา นั้น
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า ตนขอแสดงความเสียใจกับผู้เสียชีวิตและครอบครัว แต่ตนต้องชี้แจงเพราะมีประเด็นทางสังคมไม่จริงเกิดขึ้น ซึ่งผู้ก่อเหตุรายนี้เป็นเจ้าพนักงานราชทัณฑ์ เรือนจำจังหวัดพิจิตร ทั้งนี้ ตนยืนยันว่าสาเหตุที่เกิดขึ้นไม่ได้เกิดจากความเครียด เพราะเข้าเวรกะดึกแต่อย่างใด แต่ปัญหาที่แท้จริงเกิดจากความไม่ลงรอยของคนในครอบครัว และตำรวจกำลังขยายผลในส่วนนี้ โดยกรมราชทัณฑ์พิจารณาเห็นควรแล้วว่า มีการกระทำผิดวินัยร้ายแรง เบื้องต้นจึงมีคำสั่งให้ออกจากราชการทันที พร้อมกับวานนี้ได้มอบหมายให้เจ้าหน้าที่สำนักงานยุติธรรมจังหวัดพิจิตร ลงพื้นที่เพื่อแจ้งสิทธิ์ให้กับทายาทภรรยาของผู้ก่อเหตุแล้ว แต่ทายาทผู้เสียหายยังให้การไม่ได้ เนื่องจากยังอยู่ในภาวะตกใจและเสียใจกับเหตุการณ์ที่เกิดขึ้น
นายสมศักดิ์ เปิดเผยอีกว่า สำหรับสิทธิเงินค่าตอบแทนของผู้เสียหายในคดีอาญา ตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. 2544 กรณีเสียชีวิตจากการกระทำของผู้อื่น ทายาทจะได้รับการช่วยเหลือในฐานะที่ตกเป็นเหยื่อ หรือผู้เสียหายในคดีอาญา คือ 1. ค่าตอบแทนกรณีถึงแก่ความตาย จำนวน 50,000 บาท 2. ค่าจัดการศพ 20,000 บาท 3. ค่าขาดอุปการะเลี้ยงดู 40,000 บาท รวม 110,000 บาท ส่วนกรณีได้รับบาดเจ็บ จากการกระทำความผิดอาญาของผู้อื่นโดย จะได้รับการเยียวยาเช่นกัน ได้แก่ 1. ค่าใช้จ่ายที่จำเป็นในการรักษาพยาบาลให้เท่าที่จ่ายจริง แต่ไม่เกิน 40,000 บาท (ตามใบเสร็จค่ารักษาพยาบาล) 2. ค่าฟื้นฟูสมรรถภาพทางร่างกายและจิตใจให้จ่ายเท่าที่จ่ายจริง แต่ไม่เกิน 20,000 บาท (ตามใบเสร็จค่าฟื้นฟูฯ) 3. ค่าขาดประโยชน์ทำมาหาได้ ตามอัตราค่าจ้างขั้นต่ำ ของจังหวัดพิจิตร วันละ 320 บาท ตามวันที่ไม่สามารถทำงานได้ตามปกติ 4. ค่าตอบแทนความเสียหายอื่น ให้จ่ายเป็นเงินตามจำนวนที่ คณะกรรมการเห็นสมควร แต่ไม่เกิน 50,000 บาท โดยขึ้นอยู่กับพฤติการณ์ ความร้ายแรงของการถูกกระทำความผิดตามแนวทางที่คณะกรรมการฯกำหนดไว้
วันอังคารที่ 15 มิถุนายน 2564
ศบค. ขอความร่วมมือไปยังครอบครัว ชุมชน โรงพยาบาลที่ดูแลคนกลุ่มเปราะบางให้ได้รับวัคซีนโดยเร็ว เพื่อไม่ให้มีกลุ่มใดตกหล่น
ศบค. ขอความร่วมมือไปยังครอบครัว ชุมชน โรงพยาบาลที่ดูแลคนกลุ่มเปราะบางให้ได้รับวัคซีนโดยเร็ว เพื่อไม่ให้มีกลุ่มใดตกหล่น
วันที่ (15 มิถุนายน 2564) ณ โถงกลาง ตึกสันติไมตรี ทำเนียบรัฐบาล แพทย์หญิงอภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ตอบคำถามสื่อมวลชน กรณีการเข้าถึงวัคซีนของผู้พิการทางสายตา ผู้พิการทางสมอง ผู้พิการอื่นๆ โดยได้กล่าวถึงการดูแลคุณครูที่กำลังจะเปิดการเรียนการสอนและคุณครูที่ดูแลเด็กพิเศษ ทางกรุงเทพมหานครและคณะกรรมการโรคติดต่อจังหวัดจะพยายามระดมฉีดวัคซีนให้ครบ ทั้งนี้ ขอเรียกกลุ่มผู้พิการว่า กลุ่มเปราะบาง โดยรวมกลุ่ม พิการทางร่างกาย ทางสายตา ทางสมอง เด็กพิเศษ ออทิสติก ได้มีการหารือแนวทางการให้ความช่วยเหลือเพื่อให้คนกลุ่มนี้ได้รับวัคซีนอย่างรวดเร็ว จะช่วยลดอัตราเสี่ยงการติดเชื้อไปยังผู้ดูแลด้วย
กรมสุขภาพจิต สมาคมจิตแพทย์แห่งประเทศไทย และราชวิทยาลัยจิตแพทย์ ได้แสดงความห่วงใยถึงเด็กจิตเวช ผู้บกพร่องทางจิต เชาว์ปัญญา หรือ กลุ่มโรคอารมณ์ ซึ่งจะเป็นกลุ่มที่เข้าถึงวัคซีนได้ยากลำบาก และหากไม่ได้รับวัคซีน หรือ หากติดเชื้อจะมีความเสี่ยงที่จะมีอาการรุนแรง โดยขอความร่วมมือไปยังครอบครัว ชุมชน โรงพยาบาลที่ดูแลอยู่ ช่วยกันเป็นปากเป็นเสียงให้คนกลุ่มเปราะบางนี้เข้าถึงวัคซีน ทั้งนี้ รัฐบาลได้เตรียมจุดฉีดวัคซีนเฉพาะ เช่น โรงพยาบาลราชานุกูลในสังกัดกรมสุขภาพจิต เพื่อให้ความช่วยเหลือกลุ่มดังกล่าว ครอบคลุมทั้งผู้ป่วย ผู้พิการ และครอบครัวที่ดูแลเด็ก หรือกลุ่มเปราะบางนี้ด้วย อย่างไรก็ตาม หากมีคนกลุ่มใดที่ยังตกหล่น ขอให้สังคม หรือสื่อมวลชนช่วยเป็นกระบอกเสียง โดยภาครัฐจะพยายามดูแลให้ครบถ้วน
วันพุธที่ 2 มีนาคม 2565
กระทรวงเกษตรฯ เร่งรัดพัฒนาสมุนไพรไทยรองรับตลาดผู้บริโภคที่เพิ่มมากขึ้น
กระทรวงเกษตรฯ เร่งรัดพัฒนาสมุนไพรไทยรองรับตลาดผู้บริโภคที่เพิ่มมากขึ้น
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุมคณะกรรมการขับเคลื่อนงานนโยบายสำคัญและการแก้ไขปัญหาภาคเกษตร ครั้งที่ 1/2565 ผ่านระบบออนไลน์ (Zoom Meeting) พร้อมด้วยผู้แทนจากหน่วยงานในสังกัดกระทรวงเกษตรฯ อาทิ กรมส่งเสริมการเกษตร กรมวิชาการเกษตร สำนักงานการปฏิรูปที่ดินเพื่อเกษตรกรรม สำนักงานมาตรฐานสินค้าเกษตรและอาหารแห่งชาติและกรมพัฒนาที่ดิน ว่า การขับเคลื่อนการพัฒนาสมุนไพร ตามแผนแม่บทว่าด้วยการพัฒนาสมุนไพรไทย ฉบับที่ 1 พ.ศ. 2560 – 2565 โดยแผนแม่บทได้กำหนดให้มียุทธศาสตร์ในการบรรลุตามเป้าหมาย 4 ยุทธศาสตร์คือ 1. การส่งเสริมผลิตผลสมุนไพรไทยที่มีศักยภาพตรงความต้องการของตลาด 2. การพัฒนาอุตสาหกรรมและตลาดสมุนไพรให้มีคุณภาพระดับสากล 3. การส่งเสริมการใช้เพื่อการรักษาโรค เสริมสร้างสุขภาพ และ 4. การสร้างความเข็มแข็งด้านการบริหารและนโยบายภาครัฐเพื่อขับเคลื่อนสมุนไพรอย่างยั่งยืน
กระทรวงเกษตรฯ ได้มีการขับเคลื่อนด้านวัตถุดิบสมุนไพร ขับเคลื่อนเป้าหมายยุทธศาสตร์ที่ 1 ในประเด็นที่ 1. การส่งเสริมผลิตผลสมุนไพรไทยที่มีศักยภาพตรงความต้องการของตลาด ประกอบกับ แผนการส่งเสริมการเพิ่มผลิตภาพสมุนไพรที่มีคุณภาพสู่การผลิตสมุนไพรที่มีมูลค่าสูง (High value added) สนับสนุนให้เกิดเศรษฐกิจ BCG เพิ่มความสามารถในการแข่งขันภาคเกษตร กระจายรายได้สู่เกษตรกร โดย 1) ต้นน้ำ ผลิตสมุนไพรปลอดภัยให้ได้มาตรฐาน GAP หรือเกษตรอินทรีย์ใช้เทคโนโลยีในการผลิต มีการปลูกแปลงใหญ่ สนับสนุนกลุ่มวิสาหกิจ สหกรณ์ 2) กลางน้ำ การแปรรูปผลิตภัณฑ์ ใช้เทคโนโลยีเพื่อเพิ่มมูลค่า มีนวัตกรรมต่อยอด มีการลงทุนวิจัย 3) ปลายน้ำ ส่งเสริมตลาดชุมชน ออนไลน์ตลาดกลางสมุนไพร โดยมีการขับเคลื่อนการผลิตสมุนไพร กำหนดพืช Product champion 12 ชนิด ได้แก่ กวาวเครือขาว กระชายดำ ขมิ้นชัน บัวบก มะขามป้อม กระชาย พริก ฟ้าทะลายโจร กระเจี๊ยบแดง หญ้าหวาน ว่านหางจระเข้ ไพล ทั้งนี้ในปี2564 กระทรวงเกษตรและสหกรณ์ได้ดำเนินการส่งเสริมการปลูกพืชสมุนไพรให้เกษตรกร จำนวน 363,353 ราย รวมพื้นที่ปลูกสมุนไพร 1,151,495 ไร่
กระทรวงเกษตรฯ ได้ส่งเสริมการจัดทำมาตรฐานเพื่อส่งเสริมการผลิตสมุนไพร Product Champion 12 ชนิด ให้ได้คุณภาพมาตรฐาน โดยมอบหมายให้สำนักงานปลัดกระทรวงเกษตรและสหกรณ์เป็นหน่วยงานกลาง ร่วมกับ กรมส่งเสริมการเกษตร กรมวิชาการเกษตร สำนักงานการปฏิรูปที่ดินเพื่อเกษตรกรรม สำนักงานมาตรฐานสินค้าเกษตรและอาหารแห่งชาติ กรมพัฒนาที่ดิน และกรมส่งเสริมสหกรณ์
นอกจากนี้ ยังได้มอบหมายหน่วยงานระดับกรม ได้แก่ มอบหมายกรมพัฒนาที่ดินจัดทำแผนที่ความเหมาะสมของที่ดินสำหรับปลูกพืชสมุนไพร (Land Suitability) ให้ครอบคลุมชนิดพืช Product Champion ทั้ง 12 ชนิด
กรมวิชาการเกษตรดำเนินการพัฒนาห้องปฏิบัติการที่ได้มาตรฐาน (ISO 17025) เพื่อรองรับการให้บริการการตรวจสอบคุณภาพวัตถุดิบสมุนไพร
กรมส่งเสริมการเกษตร กรมวิชาการเกษตร สำนักงานการปฏิรูปที่ดินเพื่อเกษตรกรรม กรมพัฒนาที่ดิน กรมส่งเสริมสหกรณ์สำนักงานเศรษฐกิจการเกษตร กรมปศุสัตว์ร่วมจัดทำระบบฐานข้อมูลสมุนไพร โดยมีศูนย์เทคโนโลยีสารสนเทศและการสื่อสาร สำนักงานปลัดกระทรวงเกษตรและสหกรณ์เป็นหน่วยงานกลางในการจัดทำระบบฐานข้อมูลสมุนไพร ต่อไป
วันศุกร์ที่ 8 กรกฎาคม 2565
ปลัด พม. เสนอผลงานสร้างความเสมอภาคทางเพศท่ามกลางวิกฤตโควิด - 19 ของไทย พร้อมจับมือสมาชิกสหประชาชาติมุ่งบรรลุ SDGs ในปี 2030
ปลัด พม. เสนอผลงานสร้างความเสมอภาคทางเพศท่ามกลางวิกฤตโควิด - 19 ของไทย พร้อมจับมือสมาชิกสหประชาชาติมุ่งบรรลุ SDGs ในปี 2030
เมื่อวันที่ 7 ก.ค. 65 นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) นำเสนอผลการดำเนินงานของประเทศไทยในการสร้างความเสมอภาคระหว่างเพศที่สอดคล้องกับเป้าหมายการพัฒนาที่ยั่งยืน (SDGs) เป้าหมายที่ 5 Gender Equality (ความเท่าเทียมทางเพศ) ร่วมกับประเทศสมาชิกสหประชาชาติ ในการประชุมหารือระดับสูงทางการเมืองว่าด้วยการพัฒนาที่ยั่งยืน ประจำปี 2565 (High-level Political Forum on Sustainable Development: HLPF2022) ณ สำนักงานใหญ่สหประชาชาติ นครนิวยอร์ก สหรัฐอเมริกา
นางพัชรี กล่าวในการประชุมว่า ประเทศไทยมีความก้าวหน้าในการส่งเสริมสิทธิสตรีและสร้างความเท่าเทียมทางเพศหลายประการ อาทิ มาตรการการคุ้มครองผู้หญิงและเด็กจากความรุนแรงในครอบครัว การล่วงละเมิดและการคุกคามทางเพศ การฟื้นฟูเยียวยาจากการเป็นผู้เสียหายจากการค้ามนุษย์ การตั้งศูนย์ประสานงานด้านเด็กและสตรีในจังหวัดชายแดนภาคใต้ (ศป.ดส.) เพื่อส่งเสริมความเสมอภาคทางเพศรวมถึง "นโยบายการศึกษาเพื่อทุกคน" สำหรับโอกาสทางการศึกษาที่เท่าเทียมของผู้หญิงและเด็ก
นางพัชรี กล่าวต่อไปว่า ประเทศไทยยังมีนโยบายและโครงการเพื่อสร้างความเท่าเทียมทางเพศในระดับพื้นที่ อาทิ การป้องกันและแก้ไขปัญหาการตั้งครรภ์ในวัยรุ่น การสร้างความตระหนักรู้ด้านความเท่าเทียมทางเพศผ่านกิจกรรมของสภาเด็กและเยาวชน การจัดตั้งกองทุนพัฒนาบทบาทสตรีเพื่อให้สตรีสามารถมีอาชีพและรายได้ ตลอดจนมีส่วนร่วมในกระบวนการตัดสินใจ อีกทั้งได้เน้นย้ำถึงการส่งเสริมความเสมอภาคระหว่างเพศต้องอาศัยการทำงานอย่างบูรณาการและความร่วมมือจากภาคีเครือข่ายทุกภาคส่วนที่เกี่ยวข้องกับคนทุกคนในครอบครัว สังคม และชุมชน เพื่อให้ประเทศไทยสามารถบรรลุเป้าหมาย SDGs ได้ในปี 2030 โดยไม่ทอดทิ้งใครไว้ข้างหลัง
นางพัชรี กล่าวเพิ่มเติมว่า สำหรับการประชุมหารือระดับสูงทางการเมืองว่าด้วยการพัฒนาที่ยั่งยืน ประจำปี 2565 (HLPF2022) มีการประชุมไปจนถึงวันที่ 15 ก.ค. 65 เพื่อเป็นเวทีสำคัญสำหรับประเทศสมาชิกสหประชาชาติในการรายงานความคืบหน้าการดำเนินงานและแลกเปลี่ยนประสบการณ์เพื่อขับเคลื่อนและบรรลุ SDGs ภายในปี 2030
วันพฤหัสบดีที่ 28 กรกฎาคม 2565
ปลัดกอบชัยฯ เป็นประธานการประชุมเตรียมการจัดประชุมคณะกรรมการพัฒนาอุตสาหกรรมแห่งชาติ (กอช.)
ปลัดกอบชัยฯ เป็นประธานการประชุมหารือเตรียมการจัดประชุมคณะกรรมการพัฒนาอุตสาหกรรมแห่งชาติ (กอช.)
วันนี้ (12 กรกฎาคม 2565) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมเตรียมการจัดประชุมคณะกรรมการพัฒนาอุตสาหกรรมแห่งชาติ (กอช.) ร่วมกับหน่วยงานภายนอกและผู้ทรงคุณวุฒิใน กอช. โดยมี นายภานุวัฒน์ ตริยางกูรศรี รองปลัดกระทรวงอุตสาหกรรม และนายทองชัย ชวลิตพิเชฐ ผู้อำนวยการสำนักงานเศรษฐกิจอุตสาหกรรม และคณะกรรมการฯ เข้าร่วมประชุมเตรียมการ ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม และประชุมผ่านสื่ออิเล็กทรอนิกส์ โปรแกรม Zoom
โดยที่ประชุมได้ร่วมกันพิจารณา ร่างแผนปฏิบัติการด้านการพัฒนาอุตสาหกรรมอิเล็กทรอนิกส์อัจฉริยะ (Smart Electronics) ระยะที่ 1 (พ.ศ.2564-2570) ร่างแผนปฏิบัติการด้านการพัฒนาอุตสาหกรรมพืชกัญชงสู่เชิงพาณิชย์ (พ.ศ.2566-2570) รวมทั้งกลไกขับเคลื่อนการดำเนินการของคณะกรรมการพัฒนาอุตสาหกรรมแห่งชาติ (กอช.)
วันพุธที่ 23 มีนาคม 2565
ครม. เห็นชอบหลักการ "แก้หนี้เกษตรกร" สมาชิกกองทุนฟื้นฟูและพัฒนาฯ ช่วยเพิ่มโอกาส "พักฟื้นหนี้สิน - รักษาที่ดินทำกินที่อยู่อาศัย"
.....
ที่ประชุมครม. (22 มี.ค. 65) มีมติเห็นชอบในหลักการโครงการแก้ไขปัญหาหนี้สินเกษตรกร สมาชิกกองทุนฟื้นฟูและพัฒนาเกษตรกร ที่เป็นลูกหนี้ธนาคารของรัฐ 4 แห่ง คือ
.
ธนาคารออมสิน
ธนาคารเพื่อการเกษตรและสหกรณ์การเกษตร
ธนาคารอาคารสงเคราะห์
ธนาคารพัฒนาวิสาหกิจขนาดกลางและขนาดย่อมแห่งประเทศไทย
.
เพื่อดำเนินการชำระหนี้แทนเกษตรกรที่ "เข้าร่วมโครงการฯ" จำนวน 50,621 ราย ยอดหนี้เงินต้นจำนวน 9,282.92 ล้านบาท ระยะเวลาดำเนินโครงการ 3 ปี (นับจากวันที่ ครม. อนุมัติ)
.
แบ่งออกเป็น 3 ระยะ ได้แก่
ปีที่ 1 จำนวน 10,000
ปีที่ 2 จำนวน 22,000 ราย
ปีที่ 3 จำนวน 18,621 ราย
.
ดำเนินการตามมาตรการปรับโครงสร้างหนี้กับสถาบันเจ้าหนี้ โดยพักชำระเงินต้นครึ่งหนึ่ง (50%) และดอกเบี้ยทั้งหมดไว้ก่อน จากนั้นให้เกษตรกรผ่อนชำระหนี้ "เงินต้นครึ่งหนึ่ง (50%)" ตามระยะเวลาที่ตกลง แต่ไม่เกิน 15 ปี
.
ทั้งนี้ เมื่อเกษตรกรชำระหนี้คืนเสร็จสิ้นแล้ว เงินต้น (50%) และดอกเบี้ยที่พักไว้ จะได้รับการยกให้เกษตรกรทั้งหมด โดยสถาบันเจ้าหนี้จะได้รับการชดเชยเงินต้นจากรัฐบาล
.
ส่วนการชดเชยดอกเบี้ยให้เป็นไปตามมติ ครม. ซึ่งเงื่อนไขสำคัญนั้น เกษตรกรที่เข้าร่วมโครงการฯ จะต้อง "ไม่ก่อหนี้เพิ่ม" กับสถาบันการเงินอื่นใดอีก
.
#ไทยคู่ฟ้า#ร่วมต้านโควิด19
-------------------
วันอังคารที่ 10 พฤษภาคม 2565
รมต.อนุชา ย้ำหน่วยงานรัฐต้องให้บริการข้อมูลข่าวสารด้วยความรวดเร็ว โปร่งใส ตรวจสอบได้ สร้างความเชื่อมั่นประชาชนต่อการทำงานภาครัฐ
รมต.อนุชา ย้ำหน่วยงานรัฐต้องให้บริการข้อมูลข่าวสารด้วยความรวดเร็ว โปร่งใส ตรวจสอบได้ สร้างความเชื่อมั่นประชาชนต่อการทำงานภาครัฐ
วันนี้ (10 พ.ค. 2565) เวลา 14.00 น. ณ ห้องประชุม 109 ชั้น 1 อาคารสานักงานปลัดสานักนายกรัฐมนตรี นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานกรรมการข้อมูลข่าวสารของราชการ เป็นประธานการประชุมคณะกรรมการข้อมูลข่าวสารของราชการ ครั้งที่ 1/2565 โดยมีนายชนะศักดิ์ อัตถาวงศ์ ที่ปรึกษารัฐมนตรีประจำสำนักนายกรัฐมนตรี นายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี นายธีรภัทร ประยูรสิทธิ ปลัดสำนักนายกรัฐมนตรี และคณะกรรมการฯ เข้าร่วมการประชุมผ่านระบบการประชุมทางไกลผ่านจอภาพ (VDO Conference)
การประชุมครั้งนี้ คณะอนุกรรมการฯ ได้รายงานผลการดำเนินการเรื่องร้องเรียนตามพระราชบัญญัติฯ ซึ่งพบว่ามีแนวโน้มสูงขึ้น โดยในปี 2563 มีจำนวน 625 เรื่อง ปี 2564 มีจำนวน 683 เรื่อง ทั้งนี้พบว่าสาเหตุส่วนใหญ่มาจากการที่หน่วยงานของรัฐละเลยเพิกเฉยต่อคำขอข้อมูลข่าวสารของประชาชนผู้ยื่นคำขอ ซึ่งการละเลยเพิกเฉยดังกล่าวเป็นการไม่ปฏิบัติตามพระราชบัญญัติข้อมูลข่าวสารของราชการ พ.ศ.2540 ตามมติคณะรัฐมนตรี เมื่อวันที่ 29 ธันวาคม 2541 ที่ให้หน่วยงานของรัฐทุกแห่งแต่งตั้งบุคคลหรือคณะกรรมการขึ้นรับผิดชอบการปฏิบัติตามพระราชบัญญัติฯ และมติคณะรัฐมนตรีเมื่อวันที่ 28 ธันวาคม 2547 ให้ทุกหน่วยงานบริการข้อมูลข่าวสารแก่ประชาชนด้วยความรวดเร็วหรือภายในวันที่รับคำขอ หากไม่สามารถดำเนินการให้แล้วเสร็จ ภายใน 15 วัน จะต้องแจ้งให้ผู้ยื่นคำขอทราบภายใน 15 วัน และกำหนดวันที่จะแล้วเสร็จให้ทราบ
รัฐมนตรีประจำสำนักนายกรัฐมนตรี กล่าวว่า การที่หน่วยงานของรัฐเพิกเฉย ไม่ปฏิบัติตามกฎหมายดังกล่าว และไม่รายงานผลให้กับสำนักงานปลัดสำนักนายกรัฐมนตรีทราบ อาจทำให้เกิดผลกระทบในหลายมิติ อาทิ ประชาชนไม่ได้รับข้อมูลข่าวสารตามสิทธิที่ควรได้ ขาดความโปร่งใสตรวจสอบได้ของหน่วยงานของรัฐ ดังนั้น เพื่อให้การปฏิบัติตามกฎหมายอย่างมีประสิทธิภาพและไม่เกิดผลกระทบต่าง ๆ จึงจะนำเสนอคณะรัฐมนตรีเพื่อขอความเห็นชอบให้กำชับหัวหน้าหน่วยงานของรัฐปฏิบัติหน้าที่และรับผิดชอบการดำเนินการตามพระราชบัญญัติข้อมูลข่าวสารของราชการ พ.ศ. 2540 โดยเคร่งครัดและดำเนินการทางวินัยทุกกรณี
รัฐมนตรีประจำสำนักนายกรัฐมนตรี เน้นย้ำให้ทุกหน่วยงานปฏิบัติตามกฎหมายและมติคณะรัฐมนตรีดังกล่าว เพื่อคุ้มครองสิทธิของประชาชนในการรับรู้ข้อมูลข่าวสารภาครัฐ และขอให้คำนึงถึงความโปร่งใสในการทำงาน เพื่อสร้างความเชื่อมั่นประชาชนต่อการทำงานของรัฐ แสดงให้เห็นถึงความจริงใจต่อการให้ความช่วยเหลือและแก้ไขปัญหาให้ประชาชนทุกด้าน
..................
วันเสาร์ที่ 4 มิถุนายน 2565
รมว.แรงงาน พัฒนาศักยภาพแรงงานไทย รับความต้องการตลาดแรงงานไทยในอิสราเอล
กรมการจัดหางาน กระทรวงแรงงาน ติวเข้มความรู้ภาคเกษตร และเตรียมความพร้อมให้แรงงานไทยก่อนเดินทางทำงานอิสราเอล ใน “โครงการพัฒนาศักยภาพแรงงานไทยตามความต้องการของตลาดแรงงานไทยในอิสราเอล ประจำปีงบประมาณ พ.ศ.2565”
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ในปี พ.ศ. 2565 กระทรวงแรงงานได้รับโควตาการจัดส่งแรงงานไทยไปทำงานภาคเกษตรในรัฐอิสราเอล ภายใต้โครงการความร่วมมือไทย – อิสราเอลเพื่อการจัดหางาน (Thailand-Israel Cooperation on the Placement of Workers : TIC) ทั้งสิ้น 6,800 คน รายได้ขั้นต่ำต่อเดือนก่อนหักค่าใช้จ่ายอยู่ที่ 5,300 เชคเกลอิสราเอล หรือประมาณ 54,000 บาท (ขึ้นอยู่กับอัตราแลกเปลี่ยนขณะนั้น) โดยมีระยะเวลาการจ้างงานสูงสุด 5 ปี 3 เดือน จึงทำให้มีแรงงานไทยให้ความสนใจสมัครไปทำงานภาคเกษตรประเทศอิสราเอล ในโครงการ TIC จำนวนมาก เนื่องจากเมื่อครบสัญญาจ้างและเดินทางกลับประเทศไทย แรงงานจะมีรายได้และเงินทุนกลับมายกระดับความเป็นอยู่ให้ตนเองและครอบครัว ซึ่งช่วงที่ผ่านมาพบว่ามีแรงงานไทยที่ต้องการสมัครร่วมโครงการ TIC แต่ขาดทักษะการทำงานภาคเกษตร จึงต้องมีการพัฒนาศักยภาพแรงงานไทยเพื่อเพิ่มโอกาสในการมีงานทำและสอดคล้องกับความต้องการของตลาดแรงงานไทยในอิสราเอล
“พล.อ. ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ให้ความสำคัญกับการส่งเสริมแรงงานไทยให้เดินทางไปทำงานต่างประเทศมาโดยตลอด เพราะเป็นการเพิ่มโอกาส ให้แรงงานไทยมีประสบการณ์ มีงาน มีรายได้ กลับมาพัฒนาประเทศ ซึ่งสิ่งที่ขาดไม่ได้คือการพัฒนาศักยภาพพี่น้องแรงงานอย่างต่อเนื่องเพื่อให้มีทักษะซึ่งเป็นที่ต้องการของตลาดแรงงานในต่างประเทศ”รัฐมนตรีว่าการกระทรวงแรงงานกล่าว
ด้านนายสิบหมื่นชัย โพธิสินธุ์ ผู้ตรวจราชการกรมการจัดหางานในฐานะโฆษกกรมการจัดหางาน กล่าวว่า กรมการจัดหางาน รับข้อสั่งการรัฐมนตรีว่าการกระทรวงแรงงาน จัดทำโครงการพัฒนาศักยภาพแรงงานไทยตามความต้องการของตลาดแรงงานไทยในอิสราเอล ประจำปีงบประมาณ พ.ศ.2565 โดยมีวัตถุประสงค์เพื่อให้แรงงานที่ผ่านการสัมภาษณ์ และอยู่ระหว่างรอการเดินทางไปทำงานภาคเกษตรในรัฐอิสราเอล มีความพร้อมในการไปทำงานและการใช้ชีวิตระหว่างทำงานได้ตลอดสัญญาจ้างงาน ซึ่งมีการจัดอบรม รุ่นที่ 1 ให้แก่ผู้เข้าร่วมอบรม จำนวน 150 คน ในระหว่างวันที่ 1 – 3 มิถุนายน 2565 ณ หมู่บ้านอนุรักษ์ควายไทย อำเภอศรีประจันต์ จังหวัดสุพรรณบุรี โดยผู้รับการอบรมจะได้รับความรู้ในหัวข้อ เทคโนโลยีระบบการให้น้ำพืช และการฝึกปฏิบัติภาคสนามด้านการติดตั้งและการดูแลรักษา การอารักขาพืชที่มีผลผลิตทางการเกษตร การใช้สารเคมีสำหรับการทำงานภาคเกษตรในรัฐอิสราเอล การป้องกันตัวและการปฐมพยาบาลเบื้องต้นจากสารเคมี และการฝึกปฏิบัติภาคสนามเกี่ยวกับอุปกรณ์ป้องกันสารเคมีและการปฐมพยาบาลเบื้องต้น เรียนรู้ภาษาฮิบรูและภาษาอังกฤษในชีวิตประจำวัน รวมทั้งการเตรียมความพร้อมก่อนเดินทางไปทำงานในรัฐอิสราเอล ก่อนที่ทั้งหมดจะได้รับวุฒิบัตรหลังการฝึกอบรม
วันอาทิตย์ที่ 27 มีนาคม 2565
ครม. เคาะมาตรการประหยัดพลังงานในหน่วยงานภาครัฐ ครึ่งปีหลัง ตั้งเป้าลดใช้พลังงาน 20%
.....
ที่ประชุม ครม. (22 มี.ค. 65) เห็นชอบแนวทางประหยัดพลังงานไฟฟ้าและน้ำมันเชื้อเพลิงในหน่วยงานภาครัฐ โดยให้จัดทำแผนปฏิบัติการลดการใช้พลังงาน เพื่อให้บรรลุเป้าหมายอย่างน้อย 20% ในช่วงครึ่งปีหลังของปีงบประมาณ 2565 ตั้งแต่เดือน เม.ย. – ก.ย. 65
.
สำหรับมาตรการที่ปฏิบัติได้ทันที ด้านไฟฟ้า ในส่วนเครื่องปรับอากาศ เช่น กำหนดเวลาเปิด - ปิด 8.30 น. - 16.30 น. ตั้งอุณหภูมิ 25 - 26 c ล้างแอร์ทุก 6 เดือน, แสงสว่าง เช่น ใช้หลอดไฟ LED ตั้งโปรแกรมปิดหน้าจออัตโนมัติ เมื่อไม่ใช้งาน, ลิฟต์ อาจให้หยุดเฉพาะชั้นคู่/คี่ และรณรงค์การใช้บันได
.
ด้านน้ำมันเชื้อเพลิง เลือกใช้รถยนต์ให้เหมาะสมกับการเดินทางและจำนวนผู้เดินทาง ใช้น้ำมันเชื้อเพลิงชีวภาพ เช่น แก๊สโซฮอล์ไบโอดีเซลก่อนเป็นอันดับแรก, ตรวจเช็คระยะและเติมลงยางให้เหมาะสม และใช้เทคโนโลยีการสื่อสารแทนการเดินทาง เช่น การประชุมออนไลน์ การจัดส่งเอกสารทางอีเมล์
.
สำหรับมาตรการระยะยาวให้ อาคารของรัฐที่เข้าข่ายเป็นอาคารควบคุม ก่อนปีงบประมาณ 2565 ประมาณ 800 แห่ง เร่งปรับปรุงประสิทธิภาพการใช้พลังงาน ไม่ให้เกินค่ามาตรฐานการจัดการใช้พลังงานภายในปีงบประมาณ 2566 เพื่อเป็นตัวอย่างให้แก่การจัดการอาคารของเอกชนที่เข้าข่ายเป็นอาคารควบคุม
.
นอกจากนี้ ยังให้นำมาตรการบริษัทจัดการพลังงาน (ESCO) สำหรับหน่วยงานภาครัฐ ภายใต้แผนปฏิรูปประเทศด้านพลังงานมาใช้กับหน่วยงานราชการ รวมทั้งจัดซื้ออุปกรณ์เครื่องใช้ไฟฟ้าหรือยานพาหนะใหม่ทดแทนของเดิมที่เสื่อมสภาพ
#ไทยคู่ฟ้า#ร่วมต้านโควิด19
-------------------
วันอังคารที่ 23 พฤศจิกายน 2564
​รองนายกฯ นายวิษณุฯ หารือ เอกอัครราชทูตตุรกีพร้อมร่วมมือเดินหน้าความสัมพันธ์ให้แนบแน่นและหลากหลายยิ่งขึ้น
​รองนายกฯ นายวิษณุฯ หารือ เอกอัครราชทูตตุรกีพร้อมร่วมมือเดินหน้าความสัมพันธ์ให้แนบแน่นและหลากหลายยิ่งขึ้น
วันนี้ (23 พฤศจิกายน 2564) เวลา 14.30 น. ณ ห้องรับรอง 1 ตึกบัญชาการ 1 ทำเนียบรัฐบาล นางแซรัป แอร์ซอย (H.E. Mrs. Serap Ersoy) เอกอัครราชทูตสาธารณรัฐตุรกีประจำประเทศไทย เข้าเยี่ยมคารวะ นายวิษณุ เครืองาม รองนายกรัฐมนตรี เนื่องในโอกาสเข้ารับหน้าที่ สรุปสาระสำคัญการหารือ ดังนี้
รองนายกรัฐมนตรีแสดงความยินดีกับเอกอัครราชทูตฯ ที่ได้ปฏิบัติหน้าที่ที่ประเทศไทย รัฐบาลไทยพร้อมให้ความร่วมมือในการดำเนินภารกิจเพื่อประสานความสัมพันธ์ของทั้งสองประเทศให้ก้าวหน้า ซึ่งจากการเข้าเยี่ยมคารวะนายกรัฐมนตรีทราบว่า เป็นความตั้งใจของพลเอก ประยุทธ์ จันทร์โอชา นายกรัฐมนตรีและของเอกอัครราชทูตฯ ที่จะเพิ่มพูน ความสัมพันธ์ไทย-ตุรกีให้แนบแน่น และหลากหลายยิ่งขึ้น และขออวยพรให้ เอกอัครราชทูตฯ ประสบความสำเร็จในการปฏิบัติหน้าที่ที่ประเทศไทย
เอกอัครราชทูตยินดีที่ได้หารือกับรองนายกรัฐมนตรี ประทับใจในการหารือกับนายกรัฐมนตรีเมื่อต้นเดือนพฤศจิกายน เป็นการหารือที่มีประโยชน์ ได้แลกเปลี่ยนความรู้ และรับฟังวิสัยทัศน์นายกรัฐมนตรี เชื่อมั่นว่าการดำรงตำแหน่งในประเทศไทยจะสร้างประโยชน์ให้กับประเทศและประชาชนไทยและตุรกี เป็นอย่างมาก ทั้งนี้ ขอให้ทั้งสองประเทศใช้ประโยชน์จากจุดเด่นที่มีความคล้ายคลึงกัน เช่น ทำเลที่ตั้งในจุดยุทธศาสตร์ของภูมิภาค มีกลุ่มชนชั้นกลางที่มีกำลังซื้อ และความเป็นสังคมพหุวัฒนธรรม เพื่อขยายความร่วมมือระหว่างกันให้เพิ่มมากขึ้น ซึ่งสอดคล้องกับนโยบาย Asia Anew ของตุรกี ที่ให้ความสำคัญกับภูมิภาคเอเชีย
ทั้งสองฝ่ายได้แลกเปลี่ยนความคิดเห็นเกี่ยวกับสถานการณ์การแพร่ระบาดของโรคโควิด-19 และการผ่อนคลายมาตรการ รวมทั้งการเปิดประเทศ ซึ่งเอกอัครราชทูตฯ ชื่นชมมาตรการการจัดการของรัฐบาลไทยที่สามารถควบคุมการแพร่ระบาดของโรค และได้ประกาศเปิดประเทศแล้ว และขอให้ไทยพิจารณาตุรกีให้อยู่ในกลุ่ม 63 ประเทศต้นทาง
ในด้านการค้าการลงทุนนั้น เอกอัครราชทูตฯ พร้อม สนับสนุนเอกชนตุรกีให้ลงทุนในไทยมากขึ้น และขอให้ไทยพิจารณาสนับสนุนนักลงทุนไทยไปลงทุนที่ตุรกีเนื่องจากเป็นเมืองยุทธศาสตร์สำคัญ ซึ่งทั้งสองฝ่ายเห็นพ้องที่จะร่วมผลักดันให้ การเจรจาความตกลงการค้าเสรี (FTA) ไทย-ตุรกี มีข้อยุติโดยเร็ว
ในโอกาสนี้ ทั้งสองฝ่ายเห็นพ้องที่จะสานต่อความร่วมมือในสาขาใหม่ๆ โดยเฉพาะเกษตรอัจฉริยะ วิทยาศาสตร์ เทคโนโลยีและนวัตกรรม และความร่วมมือเพื่อการพัฒนา เพื่อให้ความร่วมมือมีมิติที่หลากหลาย และสนับสนุนการฟื้นตัวอย่างยั่งยืนหลังโควิด-19 โดยเฉพาะอย่างยิ่ง ทั้งสองฝ่ายพร้อมที่จะส่งเสริมความสัมพันธ์ในระดับประชาชนกับประชาชน รวมทั้ง การเพิ่มพูนความร่วมมือด้านการท่องเที่ยวและวัฒนธรรม
วันอังคารที่ 3 สิงหาคม 2564
พม. รับเด็กชายตาบอดพร้อมบิดา ส่งกลับบ้านอย่างปลอดภัย หลังหายป่วยโควิด-19 พร้อมคอยช่วยเหลืออย่างต่อเนื่อง
พม. รับเด็กชายตาบอดพร้อมบิดา ส่งกลับบ้านอย่างปลอดภัย หลังหายป่วยโควิด-19 พร้อมคอยช่วยเหลืออย่างต่อเนื่อง
เมื่อวันที่19 ก.ค. 64เวลา 13.00 น.นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า กระทรวงการพัฒนาสังคมและความมั่นคงของมนุษย์ (พม.) โดยกรมส่งเสริมและพัฒนาคุณภาพชีวิตคนพิการ (พก.) ร่วมกับกระทรวงสาธารณสุข (สธ.) และกระทรวงการอุดมศึกษา วิทยาศาสตร์ วิจัย และนวัตกรรม (อว.) ได้บูรณาการความช่วยเหลือ กรณี เด็กชาย อายุ 12 ปี พิการทางการเห็น ตาบอดสนิททั้ง 2 ข้าง อาศัยอยู่เพียงลำพังในห้องเช่า ย่านบางแค กรุงเทพฯ โดยบิดา อายุ 42 ปี ได้ติดต่อขอความช่วยเหลือในการดูแลบุตรชายผ่านศูนย์ช่วยเหลือสังคม สายด่วน พม. โทร. 1300 เมื่อวันที่ 2 ก.ค. 64 เนื่องจากตนเองป่วยติดเชื้อโควิด-19 ต้องเข้ารับการรักษาที่โรงพยาบาลสนามบุษราคัม ด้านมารดาของเด็กได้เสียชีวิตจากโรคโควิด-19 ไปก่อนหน้านี้ ทั้งนี้ ได้มีการลงพื้นที่และประสานความร่วมมือกับหน่วยงานที่เกี่ยวข้องเพื่อให้ความช่วยเหลือเด็กในด้านต่างๆ ได้แก่ สำนักงานเขตบางแคเข้าฉีดพ่นยาฆ่าเชื้อในตึกห้องเช่าที่เด็กอาศัยอยู่ และสถาบันสิรินธรเพื่อการฟื้นฟูสมรรถภาพทางการแพทย์แห่งชาติกรมการแพทย์สธ. ตรวจหาเชื้อ โควิด-19 โดยการเก็บสิ่งส่งตรวจทางจมูกและปาก (Swab)ให้กับเด็กครั้งที่ 2 และครอบครัวของลุง (เพื่อนบ้าน) ที่ช่วยเหลือดูแลเด็ก เมื่อวันที่ 5 ก.ค. 64 และทราบผลว่าเด็กติดเชื้อโควิด-19 โดยในวันที่ 6 ก.ค.64 เด็กพร้อมบิดาได้เข้ารับการรักษาตัวที่โรงพยาบาลสนามบ้านวิทยาศาสตร์สิรินธรฯ เพื่อคนพิการ ด้วยความร่วมมือกระทรวง พม. สธ. และ อว.
นางพัชรีกล่าวเพิ่มเติมว่า สำหรับอาการป่วยล่าสุด วันนี้ (19 ก.ค. 64) เด็กและบิดาได้รับการดูแลรักษาจนหายดี ไม่พบเชื้อโควิด-19 โดยสถาบันสิรินธรเพื่อการฟื้นฟูสมรรถภาพทางการแพทย์แห่งชาติ ได้ให้การดูแลรักษา และฟื้นฟูทางด้านการแพทย์และ กระทรวง พม. โดย พก. ได้ให้ความช่วยเหลือด้านสังคมสงเคราะห์และสวัสดิการสังคมในระหว่างที่เด็กและบิดาพักรักษาตัวอยู่ในโรงพยาบาลสนามบ้านวิทย์ฯ เพื่อคนพิการ ซึ่งในวันนี้ กระทรวง พม. ได้นำรถตู้จากศูนย์ช่วยเหลือสังคม สายด่วน พม. โทร. 1300 มาอำนวยความสะดวกรับเด็กและบิดาเพื่อส่งกลับบ้านอย่างปลอดภัย พร้อมทั้งคอยติดตามให้ความช่วยเหลืออย่างต่อเนื่องต่อไป
วันพฤหัสบดีที่ 17 กุมภาพันธ์ 2565
นายกรัฐมนตรีรับรายงานสถานการณ์ส่งออก กำชับหน่วยงานเกี่ยวข้องร่วมกันรักษาความต่อเนื่องการเติบโต สร้างความเชื่อมั่นการจ้างงานอุตสาหกรรมหลักและเอสเอ็มอี
นายกรัฐมนตรีรับรายงานสถานการณ์ส่งออก กำชับหน่วยงานเกี่ยวข้องร่วมกันรักษาความต่อเนื่องการเติบโต สร้างความเชื่อมั่นการจ้างงานอุตสาหกรรมหลักและเอสเอ็มอี
วันที่ 17 ก.พ. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้รับทราบรายงานของทรวงพาณิชย์เกี่ยวกับสถานการณ์การส่งออกในภาพรวม ทั้งในส่วนข้อมูลปี 2564 ที่มูลค่าการส่งออกสูงสุดเป็นประวัติการณ์ 271,173.5 ล้านเหรียญสหรัฐ มีอัตราการเติบโตที่ร้อยละ 17.1 และการประเมินการเติบโตในปี 2565 ที่คาดว่าจะขยายตัวต่อเนื่องที่ร้อยละ 3.0 – 4.0
ทั้งนี้ นายกรัฐมนตรีได้กำชับทุกหน่วยงานที่เกี่ยวข้องดำเนินการเพื่อรักษาความต่อเนื่องของการส่งออกที่ขณะนี้กำลังได้รับปัจจัยสนับสนุนจากทั้งการขยายตัวของเศรษฐกิจประเทศคู่ค้าอุตสาหกรรมของหลายประเทศกำลังฟื้นตัว ความตกลง RCEP ที่มีผลบังคับใช้ตั้งแต่วันที่ 1 ม.ค. 2565 ซึ่งความต่อเนื่องของการส่งออกจะสร้างความความเชื่อมั่นต่อเศรษฐกิจในภาพรวม เพราะเป็นภาคเศรษฐกิจที่มีขนาดใหญ่ และส่งผลไปถึงการจ้างงานทั้งในอุตสาหกรรมหลักและเอสเอ็มอีที่เกี่ยวเนื่องในห่วงโซ่การผลิต
น.ส.ไตรศุลี กล่าวว่า นอกจากข้อมูลและการประมาณการของกระทรวงพาณิชย์แล้ว ปริมาณการการขนส่งสินค้าทางเรือในขณะนี้ก็แสดงให้เห็นสัญญาณบวกของการส่งออก โดยการท่าเรือแห่งประเทศไทย(กทท) ได้เปิดเผยถึงปริมาณการขนส่งสินค้าทางเรือ ณ ท่าเรือหลักของประเทศได้แก่ท่าเรือแหลมฉบังและท่าเรือกรุงเทพ ที่เพิ่มขึ้นอย่างต่อเนื่อง ไตรมาสแรกของปีงบประมาณ 2565 (ต.ค.-ธ.ค.2564) มีเรือเทียบท่าที่ท่าเรือทั้ง 2 แห่ง รวม 3,721 เที่ยว เพิ่มขึ้น 13.10% สินค้าผ่านท่า 14.60ล้านตัน เพิ่มขึ้น 2.02% และตู้สินค้าผ่านท่า 2.44 ล้าน ที.อี.ยู. เพิ่มขึ้น 5.78% ซึ่ง กทท. ก็ได้ประเมินว่าการส่งออกสินค้าปีนี้จะขยายตัว 4% ปัญหาการขนาดแคลนตู้คอนเทนเนอร์ลดลงและปริมาณการขนส่งทางเรือดีขึ้นตามลำดับ
“นายกรัฐมนตรีติดตามสถานการณ์ทางเศรษฐกิจ เพื่อพิจารณาถึงแนวนโยบายที่จะสนับสนุนให้แต่ละภาคส่วนในระบบเศรษฐกิจฟื้นฟูจากผลกระทบของโควิด-19 ไม่ว่าจะเป็นการบริโภค การท่องเที่ยว การเร่งรัดเบิกจ่ายงบประมาณ ซึ่งในส่วนการส่งออกที่ขยายตัวได้ดีท่านกำชับให้หน่วยงานเกี่ยวข้องดูแลให้เกิดความต่อเนื่อง หากทุกส่วนฟื้นตัวได้จะส่งผลสำคัญต่อความเชื่อมั่น เกิดการจ้างงาน ประชาชนมีงานทำ” น.ส.ไตรศุลี กล่าว
---------------------------
วันอังคารที่ 22 มีนาคม 2565
เดินหน้าโครงการรถไฟความเร็วสูง กรุงเทพ-หนองคาย ครม.ไฟเขียว! ร่าง พ.ร.ฎ.เวนคืนที่ดิน 5 จังหวัด ช่วงกรุงเทพ-นครราชสีมา
เดินหน้าโครงการรถไฟความเร็วสูง กรุงเทพ-หนองคาย ครม.ไฟเขียว! ร่าง พ.ร.ฎ.เวนคืนที่ดิน 5 จังหวัด ช่วงกรุงเทพ-นครราชสีมา
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 22 มีนาคม 2565 ว่า ครม.เห็นชอบร่างพระราชกฤษฎีกากำหนดเขตที่ดินจะเวนคืนในพื้นที่บางส่วนของกรุงเทพมหานคร จังหวัดปทุมธานี จังหวัดพระนครศรีอยุธยา จังหวัดสระบุรี จังหวัดนครราชสีมา เพื่อดำเนินโครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาคช่วงกรุงเทพมหานคร-หนองคาย (ระยะที่ 1 ช่วงกรุงเทพมหานคร-นครราชสีมา) พ.ศ. .... ตามที่กระทรวงคมนาคมเสนอ เพื่อให้พนักงานเจ้าหน้าที่มีสิทธิเข้าไปทำการสำรวจที่ดินและอสังหาริมทรัพย์ที่จะเวนคืนให้ถูกต้องชัดเจน
ร่าง พ.ร.ฎ. ฉบับนี้ มีสาระสำคัญเป็นการกำหนดเขตที่ดินที่จะเวนคืนในพื้นที่บางส่วนของท้องที่เขตจตุจักร เขตหลักสี่ เขตดอนเมือง กรุงเทพมหานคร อำเภอลาลูกกา อำเภอธัญบุรี อำเภอคลองหลวง อำเภอเมืองปทุมธานี อำเภอสามโคก จังหวัดปทุมธานี อำเภอบางปะอิน อำเภอพระนครศรีอยุธยา อำเภออุทัย อำเภอภาชี จังหวัดพระนครศรีอยุธยา อำเภอหนองแซง อำเภอเส้าไห้ อำเภอเมืองสระบุรี อำเภอแก่งคอย อำเภอมวกเหล็ก จังหวัดสระบุรี และอำเภอปากช่อง อำเภอสีคิ้ว อำเภอเนินสูง อำเภอเมืองนครราชสีมา จังหวัดนครราชสีมา รวมเนื้อประมาณ 667 ไร่ และอาคาร 1,130 หลัง เพื่อก่อสร้างทางรถไฟความเร็วสูงสายใหม่ขนาดทาง 1.435 เมตร จำนวน 2 ทาง ระยะทางประมาณ 253 กิโลเมตร สถานีรถไฟความเร็วสูงใหม่ จำนวน 4 สถานี และศูนย์ควบคุมการเดินรถและซ่อมบำรุงขนาดใหญ่ 1 แห่ง รวมถึงก่อสร้างสะพานข้ามทางรถไฟ ทางรถยนต์ลอด และทางคนลอดใต้ทางรถไฟแทน โดยร่าง พ.ร.ฎ.มีผลใช้บังคับ 4 ปี และให้เจ้าหน้าที่ที่มีสิทธิเริ่มทำการสำรวจได้ภายใน 60 วัน นับแต่วันที่มีผลใช้บังคับ ทั้งนี้ การรถไฟแห่งประเทศไทยได้ประเมินมูลค่าโครงการแล้วเป็นจำนวนเงินทั้งสิ้น 179,412 ล้านบาท ประกอบด้วยค่ารื้อย้ายและเวนคืน สัญญางานโยธา
นางสาวรัชดากล่าวด้วยว่า เมื่อก่อสร้างทางรถไฟความเร็วสูงตามโครงการดังกล่าวแล้วเสร็จ จะเป็นการพัฒนาระบบรางของไทยให้มีความเชื่อมโยงกับประเทศต่างๆ อันเป็นการเสริมศักยภาพของไทยในการเป็นศูนย์กลางการคมนาคมขนส่งและโลจิสติกส์ของภูมิภาค ซึ่งการรถไฟแห่งประเทศไทยกำหนดแผนการดำเนินโครงการคาดว่าจะสามารถเปิดให้บริการได้ภายในปี 2569